
A gyermekkori viselkedészavarok előfordulási gyakoriságának vizsgálati és kezelési lehetőségei

Kulcsszavak: Gyermek-fizioterápia; koncentrációzavar; viselkedészavar; mozgásprogram
Bevezetés: A 18 éves vagy annál fiatalabb gyermekek körében az ADHD
(attention-deficit/hyperactivity disorder) prevalenciája 7,2%. Ez egy
idegrendszeri fejlődési zavar, jellemzője a figyelem fenntartásának
nehézsége, túlzott mozgékonyság, valamint impulzív viselkedés, amelyek
jelentős hatással lehetnek a gyermekek mindennapjaira. A kutatás célja
mélyebb betekintést nyerni a viselkedészavarok, kiemelten az ADHD
tüneteibe, kialakulásának és jellemzőinek jellegzetességeibe. Célunk egy
olyan összetett tornaprogram összeállítása, ami kiegészítő terápiás
lehetőséget biztosít a gyermekeknek.
Módszerek: Felmérésünkben olyan szülők (n=30) vettek részt, akiknek az
1–2. osztályos gyermeke bármilyen figyelem- vagy koncentrációs
problémával küzd. A szülők körében részletes – születés körüli tényezőket;
iskolai, otthoni körülményeket; egyéni jellemzőket magába foglaló –
kérdőíves felmérést alkalmaztunk. Az egyéni fejlesztés hatékonyságának
rögzítésében az állapotot felmérő vizsgálatba és beavatkozásba bevont
gyermekek (n=2) vettek részt. Komplex vizsgálatunk során kognitív,
koordinációs és egyensúlyi, finommotoros funkciót felmérő és figyelem
megosztását igénylő speciális, játékos teszteket alkalmaztunk. A
tornaprogram 5 héten át jelenléti formában zajlott. Eredményeink
értékeléséhez alapstatisztikai módszereket használtunk (p <0,005).
Eredmények: A kérdőív eredményei alapján a válaszadók fele értékeli úgy,
hogy gyermeke állapota konfliktust okoz a gyermek és a környezetében élők
között (ideértve hasonló arányban szüleit, tanárait, továbbá 44%-uk
esetében iskolatársait). A résztvevők eltérő diagnózissal rendelkeztek:
autizmus (n=14fő), ADHD (n=16fő), hiperaktivitás (n=6fő), szenzoros
érintettség (n=7fő), mentális zavarok (n=2fő), diszlexia (n=1fő), diszgráfia
(n=2fő) – melyek sokszor kombináltan voltak jelen. A leggyakrabban
megjelölt eltérések közé tartozott a fejletlen kézmozgás (n=12fő),
koordináció és egyensúlyzavar (n=11fő), beszéddel kapcsolatos problémák
(n=9fő).
Megbeszélés: Eredményeink alapján napjainkban a viselkedészavarok
előfordulási gyakorisága igen nagy, mely hatással van a gyermekek
mindennapos teljesítményére, társaival, valamint a felnőttekkel való
kapcsolatára.



